Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 433/23)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Cebolla de la Mancha“

ELi nr: PGI-ES-02631 – 7.09.2020

KPN ( ) KGT (X)

1. KGT nimetus

„Cebolla de la Mancha“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Recas-tüüpi sibulad (liik Allium cepa L.), mida tuleb müüa värskelt ja tervikuna.

Kaitstud geograafilist tähist kohaldatakse üksnes sibulatele, mille kuivaine sisaldus on 5–10 %, üksiksibula kaal 165–1 000 grammi, läbimõõt 50–120 mm ja minimaalne suhkrusisaldus 3,5 oBrixi kraadi (±0,5 %).

Sibula „Cebolla de La Mancha“ kuivaine sisaldus annab sibulatele krõbeda lihaka tekstuuri ning minimaalne suhkrusisaldus pehme, kergelt terava maitse.

Sibul „Cebolla de La Mancha“ on ümara kujuga, pikuti ja laiuti mõõdetud läbimõõt võib erineda kuni 10 %.

Sibula „Cebolla de La Mancha“ välisvärvi määravaid kuivsoomuseid peab olema vähemalt kaks kihti ja need peavad olema vase- või tumedat pronksivärvi. Sibula seesmine osa peab olema valget värvi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Sibulaid kaitstud geograafilise tähisega „Cebolla de La Mancha“ peab kasvatama punktis 4 nimetatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamisettevõtted peavad olema varustatud süsteemidega, mis võimaldavad kaitstud geograafilise tähisega sibulaid pakendada teistest sibulatest eraldi.

3.6. Sellise toote märgistamise erieeskirjad, millele registreeritud nimetus viitab

Sibulapakendi etiketil peab olema nimetus, mille all toodet müüakse, ja kaubamärgi „Cebolla de La Mancha“ logo sõnadega „Indicación Geográfica Protegida“ [kaitstud geograafiline tähis]. Logo peab olema kättesaadav kõigile käitlejatele, kes seda nõuavad, ning vastavuses tootespetsifikaadiga. Etiketid võivad sisaldada ka vastavusmärki, mille on väljastanud toote sertifitseerimisüksus.

4. Geograafilise piirkonna täpne määratlus

Ala, kus toodetakse kaitstud geograafilise tähisega toodet, hõlmab omavalitsusüksusi, mis kuuluvad järgmistesse piirkondadesse: Almansa, Centro, Hellín, Mancha ja Manchuela (Albacete provints); Campo de Calatrava, Campos de Montiel ja Mancha (Ciudad Reali provints); Mancha Alta, Mancha Baja ja Manchuela (Cuenca provints) ja La Mancha, La Sagra, Talavera (üksnes omavalitsusüksus Talavera) ja Torrijos (Toledo provints).

5. Seos geograafilise piirkonnaga

Taotlus registreerida „Cebolla de La Mancha“ kaitstud geograafilise tähisena tugineb sibulate järgmistele omadustele: Recas-tüüpi ümara kujuga sibul, kuivaine sisaldus 5–10 %, vähemalt kaks kihti vase- või tumedat pronksivärvi kuivsoomuseid, valge seesmine osa, minimaalne suhkrusisaldus 3,5 oBrixi kraadi, üksiksibula kaal 165–1 000 grammi, läbimõõt 50–120 mm. Need omadused tagab geograafiline piirkond, kus sibulaid kasvatatakse, ja saagi käitlemise viis.

5.1. Geograafilise piirkonna eripära

a) Reljeef

La Mancha piirkond saab ümbritsevatest mägedest ja mäeahelikest äravooluvett ning maastiku sellise konfiguratsiooni tõttu on sealsete jõgede kallastel tekkinud viljakad hästi niisutatud tasandikud. Põhjavee kaevude kasutamine on võimaldanud arendada sibulakasvatust küllaltki spetsiifilistes mulla- ja kliimatingimustes, mille tulemuseks on erilised organoleptilised omadused: krõbe lihakas tekstuur ning pehme, kergelt terav maitse.

b) Kliima

Castilla-La Mancha piirkonnas on kontinentaalse kliima mõju tõttu väga ekstreemsed temperatuurid. Öised ja päevased temperatuurid kõiguvad suuresti (kuni 18–20 kraadi).

Määratletud kaitstud geograafilise tähise piirkonnas on sademete hulk väga väike, keskmiselt 392,83 mm/m2 aastas; suvi on väga päikesepaisteline (keskmiselt 2 777 päikesepaistelist tundi aastas) ja koguaurumine on suvel suur. Lisaks on niiskuse suhteline tase väike (aasta keskmine 64 %) ja õhuringlus peaaegu pidev, keskmiselt 216 km päevas (suureneb Albacete ilmajaama andmetel keskmiselt 344 km-ni päevas).

c) Mullastik

Mullad on enamasti liivsavi või saviliiva tekstuuriga, väga hästi vett läbilaskvad ja suure mineraalide sisaldusega. Mulla B-horisont on lubjarikas ja muld on kivine, poorne ja lihtne harida. Mullas on vähem kui 20 % savi. Mulla pH on aluseline väärtustega 7,5–8,5. Orgaanilist ainet kipub olema vähe, ligikaudu 1,5 %. Sibulaid kasvatatakse madalatel maalappidel väheviljakas põllumullas umbes 35–40 cm sügavusel. Taimedele kättesaadava fosfori hulk mullas on tavaliselt keskmine kuni ebapiisav, kuid kaalium, magneesium ja kaltsium on kergesti kättesaadavad.

5.2. Toote eripära

Sibulatel kaitstud geograafilise tähisega „Cebolla de la Mancha“ on järgmised omadused:

sibulad on Recas-tüüpi.

Sibulad on ümara kujuga.

Kuivaine sisaldus on 5–10 %, mis annab sibulatele krõbeda lihaka tekstuuri.

Vähemalt kaks kihti kuivsoomuseid, mis peavad olema vase- või tumeda pronksi värvi.

Seesmine osa on valge.

Minimaalne suhkrusisaldus on 3,5 oBrixi kraadi, mis annab sibulatele pehme, kergelt terava maitse.

Üksiksibul kaalub 165–1 000 grammi.

Läbimõõt on 50–120 mm.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Mulla- ja kliimatingimuste kombinatsiooni ning tootmispiirkonna kasvatuspraktika põhjal on valitud kasvatamiseks Recas-tüüpi sibul; mis sobib sellesse tootmispiirkonda suurepäraselt. Sibula eriomadused – värvus, suurus, tekstuur ja maitse – on tekitanud sellise suure nõudluse, et Castilla-La Mancha on Hispaania tähtsaim sibulatootmispiirkond, mille saak moodustab enam kui poole kogu riigi sibulasaagist.

Peale Recas-tüüpi sortide geneetilise koostise on sibula kuivsoomuse spetsiifiline värvus otseselt seotud piirkonna päikesepaisteliste tundide arvuga – aasta keskmine 2 777 tundi –, mille tulemusena tekib vähemalt kaks kihti vase- või tumedat pronksivärvi kuivsoomuseid.

Öise ja päevase temperatuuri kõikumine ulatub 18–20 kraadini. Suvekuudel on öine keskmine temperatuur alla 20 oC, mistõttu tarbivad sibulataimed öise respiratsiooniprotsessi ajal vähem oma reserve ja neto fotosüntees on suurem. Seetõttu on kaitstud geograafilise tähisega mõjualas kasvatatavad Recas-tüüpi sibulad suuremate mõõtmetega. Sibulad on keskmised kuni suured, ümara kujuga, läbimõõduga 50–120 mm ja üksiksibula kaal on 165–1 000 grammi.

Kaaliumi, magneesiumi ja kaltsiumi kättesaadavus tootmispiirkonna mullas annab sibulatele „Cebolla de la Mancha“ iseloomuliku magusa maitse. Minimaalne suhkrusisaldus 3,5 oBrixi kraadi annab sibulatele pehme, kergelt terava maitse.

Sademeid on piirkonnas vähe, 300–400 mm aastas. Palju päikest ja koguaurumise kõrge tase suvel koos soojade ööde ja suhteliselt vähese niiskusega – nende tingimuste tulemuseks on kuivaine sisaldus 5–10 %, mistõttu sibulad on krõbeda lihaka tekstuuriga.

Kasvatuspraktikaga soovitakse enamasti protsessi lõpuks saavutada kokkukuivanud sibulakael (mis tekib, kui päikesepaisteliste tundide arv on suur ja temperatuur endiselt kõrge, suhteline õhuniiskus väike, õhuringlus peaaegu pidev ja koguaurumine suur). Piirkonna klimaatilised tingimused, madalad temperatuurid ja väike suhteline õhuniiskus neil kuudel, kui sibulad on ladustatud, võimaldavad tagada head omadused kogu pika säilivuse ajal.

Viide tootespetsifikaadi avaldamisele

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) ELT L 343, 14.12.2012, lk 1.